Fyrsta ferðin verður laugardaginn 6. október. Síðan verður farið annan hvern laugardag fram til 1. desember. Engar ferðir verða í desember en fyrsta ferð eftir áramót verður 12. janúar 2019 og síðan annan hvern laugardag til 20. apríl. Mæting er milli 10:00 og 10:15 og er hjólað af stað kl. 10:15. Sem fyrr segir verður lagt af stað frá Hlemmi en vikulegar upplýsingar birtast á Facebook síðu LHM: Landssamtök hjólreiðamanna (https://www.facebook.com/LandssamtokHjolreidamanna/).
6. október - Reykjavík á röngunni
Í „Reykjavík á röngunni“ kynnumst vð hinni hliðinni á borginni. Við hjólum um falda göngustíga, þröngar götur, undirgöng og bakgarða. Þetta er auðveld ferð og tilvalin til að sjá borgina á annan hátt og kynnast því að hjóla í góðum hóp.
20. október - Þrengdar norður suður götur
Mikið hefur verið rætt og ritað um þrengingu Grensásvegar. Grensásvegur er ein af þeim götum i norður-suður stefnu í Reykjavík sem hefur verið þrengd undanfarna 2 áratugi, í því skyni að auka umferðaröryggi fyrir börn og aðra sem ganga og hjóla í hverfunum. Þennan laugardag ætlum við að skoða þessar götur sem hafa verið þrengdar og pæla í þeim lausnum sem hafa verið hannaðar til að draga úr umferðarhraða og auka umferðaröryggi.
3. nóvember - Öryggisúttekt hjólastíga
Árið 2014 vann LHM verkefni í samvinnu við Mannvit með styrk frá Rannsóknarsjóði Vegagerðarinnar þar sem gerð var skýrsla um hvernig ætti að standa aö öryggisskoðun hjólastíga. Í ferðinni ætlum við að skoða nokkra staði sem voru athugaðir í þessu verkefni. Sumir hafa breyst en aðrir ekki.
Hér er upptaka af kynningu á verkefninu á Hjólum til framtíðar 2015.
1. desember - Á hjóli um sögu fullveldisins - fögnum 100 ára afmælinu á 1. des
Hjólafærni, LHM og Listasafn Reykjavíkur taka höndum saman og bjóða upp á hjólatúr með leiðsögn. Hjólað verður á milli listaverka og minnisvarða sem tengjast sögu fullveldisins með ýmsum hætti. Staldrað verður við og sagt frá því sem fyrir augu ber.